མི་རིགས་གང་ཞིག་ཡིན་རུང་དད་མོས་བྱེད་པའི་ཆོས་ལུགས་དང་འཚོ་བའི་ནང་དུ་བརྡ་རྟགས་མང་བོ་ཞིག་ཡོད་ངེས་ལ།བརྡ་རྟགས་རེ་ལ་མཚོན་དོན་ཡང་ངེས་ཅན་ཞིག་ཡོད་པས་བརྡ་རྟགས་རིག་གནས་ནི་མིའི་རིགས་ཀྱི་རིག་གནས་ཀྱི་གྲུབ་ཆ་གལ་ཆེན་ཞིག་ཡིན།བརྡ་རྟགས་ནི་མཚོན་བྱེད་ཡིན་ལ་དེའི་མཚོན་དོན་ལ་ལྐོག་གྱུར་དང་གསང་བའི་རང་བཞིན་ལྡན་པའི་མི་རིགས་རང་གི་བརྡ་རྟགས་རིག་གནས་ཀྱི་མཚོན་དོན་འགྲོལ་ཐུབ་རྒྱུ་ནི་ང་ཚོ་ཐོས་བསམ་ལ་འཇུག་པ་དག་གི་དཔྱོད་ཡུལ་གལ་ཆེན་ཞིག་ཡིན།ང་ཚོས་ནམ་རྒྱུན་བོད་རིགས་བུད་མེད་ཀྱིས་མགོའི་གཙུག་རྒྱན་ལ་གཡུ་བཏགས་ཡོད་པ་མཐོང་ཐུབ་ཅིང་།ཀུན་གྱི་སྣང་ངོར་དེ་ནི་རྒྱན་ཆའི་འདུ་ཤེས་ཆགས་ནས་འབྲོག་ཕྱོགས་སུ་དགའ་སྟོན་དང་དུས་ཆེན་སྐབས་སུ་བུ་མོ་ལོ་ཆུང་རྣམས་ལའང་གཙུག་གཡུ་འདོགས་བཞིན་ཡོད།ཡིན་ནའང་གཙུག་རྒྱན་དུ་གྱུར་བའི་གཡུ་ཆུང་ཆུང་འདི་ནི་རྒྱན་ཆ་ཁོ་ན་ཙམ་མ་ཡིན་པར་འདི་ལ་མཚོན་དོན་ཟབ་མོ་ཡོད།འདིར་བོད་རིགས་བུད་མེད་ཀྱི་གཙུག་རྒྱན་དུ་གྱུར་པའི་གཡུའི་སྐོར་བརྗོད་རྒྱུ་ཡིན།